Id-Direttur Ġenerali tal-Assoċjazzjoni ta' min iħaddem (MEA), Joseph Farrugia, qal li hemm bżonn li jsir aktar infurzar biex jonqos l-abbuż fuq il-post tax-xogħol. Dan minkejja l-fatt li Malta għandha liġi li tipproteġi lill-impjegati. Dan intqal waqt konferenza li saret online mill-Forum Malti ta' Kontra l-Faqar dwar ix-xogħol prekarju f'Malta, u kif dan iwassal għall-faqar. Farrugia spjega wkoll li hemm bżonn jiġu indirizzati prattiċi legali li jiksru l-etika, u li dan jista' jsir permezz ta' inizjattivi edukattivi mill-assoċjazzjonijiet ta' min iħaddem. Intant, id-Direttur Ġenerali tad-Department għar-Relazzjonijiet Industrijali u l-Impjieg, Diane Vella Muscat, qalet li kulħadd jista' jkun vittma ta' xogħol prekarju. Vella Muscat spjegat li x-xogħol prekarju jinkludi impjegati li ma jafux min iħaddimhom, kuntratti tax-xogħol mhux spjegati sew, kif ukoll li l-impjegati jħallsu għas-sessjonijiet ta' taħriġ. Waqt il-konferenza, is-Segretarju Ġenerali tal-General Workers' Union (GWU), Josef Bugeja, u d-Deputat Kap Eżekuttiv tal-Union Ħaddiema Maltin (UĦM), Gian Paul Gauci, qalu li l-unjins tagħhom jiltaqgħu ma' ħafna sitwazzjonijiet ta' xogħol prekarju. Ir-rappreżentanti taż-żewġ unjins żiedu jgħidu waħda mis-soluzzjonijiet biex jiġi miġġieled ix-xogħol prekarju hu meta ħaddiem ikun membru ta' unjin. Fil-konferenza, il-Ministru għas-Solidarjetà Soċjali, Michael Falzon, irrikonoxxa l-fatt li trid issir aktar ħidma biex tiġi indirizzata din il-problema. Il-Kelliem tal-Oppożizzjoni għall-Faqar, Ivan Bartolo, qal li ħafna żgħażagħ qegħdin ibatu minħabba x-xogħol prekarju. Bartolo tkellem ukoll fuq l-impatt li l-inflazzjoni qiegħda tħalli f'Malta, u l-problemi li qegħdin iħabbtu wiċċhom magħhom nies foqra. Skont studju dwar id-diskrepanzi li jeżistu fid-dħul tal-poplu Malti, li sar miċ-Ċentru tal-Istudji tal-Impjieg (CLS) mill-Università ta' Malta, fl-2018, l-ifqar fost il-Maltin ħadu 22% tal-flus li għamlet Malta. 22% tal-flus li għamlet Malta mar għand il-fqar F'dan l-istudju ntqal ukoll li mingħajr l-għajnuniet tal-Gvern, is-suq tax-xogħol jista' jkompli jikkontribwixxi għal aktar inugwaljanza. .td_uid_3_61f3dbbba0581_rand.td-a-rec-img{text-align:left}.td_uid_3_61f3dbbba0581_rand.td-a-rec-img img{margin:0 auto 0 0}